**Informatīvais ziņojums**

**”Par droša un attālināta darba nodrošināšanu valsts pārvaldē”**

Vides aizsardzības un reģionālās attīstības ministrija

2020. gads

# Informatīvā ziņojuma mērķis

Saskaņā ar likumā “Par valsts apdraudējuma un tā seku novēršanas un pārvarēšanas pasākumiem sakarā ar Covid-19 izplatību” noteikto[[1]](#footnote-1), Vides aizsardzības un reģionālās attīstības ministrija (turpmāk – VARAM) ir atbildīgā ministrija par droša attālinātā darba nodrošināšanu valsts pārvaldē. Šajā informatīvajā ziņojumā (turpmāk – ziņojums) VARAM informē Mnistru kabinetu par jau paveikto darbu droša attālinātā darba tehniskā nodrošinājuma ieviešanas koordinēšanā, kā arī sniedz priekšlikumus turpmākajai rīcībai valsts pārvaldes institūcijām, kuru droša attālinātā darba tehniskajam nodrošinājumam ir nepieciešami pilnveidojumi. Neskatoties uz sarežģījumiem, ko droša attālinātā darba tehniskai nodrošināšanai rada novecojuši informācijas sistēmu arhitektūras risinājumi un informācijas un komunikācijas tehnoloģiju (turpmāk – IKT) kompetenču ierobežotība un sadrumstalotība valsts pārvaldē, saskaņā ar Valsts kancelejas veiktās valsts pārvaldes darbinieku aptaujas rezultātiem[[2]](#footnote-2), daudzām valsts pārvaldes institūcijām jau ir izdevies nodrošināt droša attālinātā darba iespējas, būtiski uzlabojot darba produktivitāti un darbinieku apmierinātību COVID-19 vīrusa pandēmijas izraisītās ārkārtējās situācijas laikā. Tomēr šī atziņa nav attiecināma uz visām valsts pārvaldes institūcijām, kā arī valsts pārvaldes institūcijās, kur droša attālināta darba risinājumi ir ieviesti, var būt būtisku pilnveidojumu iespējas. Ziņojumā netiek apskatīti risinājumi attālinātā darba nodrošināšanai ar informāciju un dokumentiem, kuru konfidencialitātes līmenis ir augstāks par “ierobežotas pieejamības informācija” Informācijas atklātības likuma izpratnē, kā arī netiek doti norādījumi valsts institūcijām, kas nav padotas Ministru kabinetam. Tomēr, arī valsts institūcijas, kas nav padotas Ministru kabinetam, nepieciešamības gadījumā var vērsties pie VARAM, lai saņemtu konsultatīvu atbalstu ar droša attālināta darba nodrošināšanu saistītu jautājumu risināšanā.

1. **Esošā situācija un metodiskie norādījumi**

Lai arī VARAM, kā vadošā valsts pārvaldes iestāde informācijas sabiedrības, elektroniskās pārvaldes un valsts informācijas un komunikācijas tehnoloģiju pārvaldības jomā, sistemātiski veic darbības daļēji centralizētā valsts IKT pārvaldības modeļa nostiprināšanai, veicinot IKT pārvaldības nostiprināšanu nozaru ministriju līmenī un specializētu IKT atbalsta kompetenču centru attīstību, IKT specializēto koplietošanas pakalpojumu attīstība šobrīd vēl nav sasniegusi tādu brieduma pakāpi, kurā līdzīga veida darba vides tehniskā aprīkojuma pilnveidojumus pēc valsts pārvaldes iestāžu pieprasījumiem varētu operatīvi nodrošināt specializēti koplietošanas pakalpojumu sniedzēji. Tāpēc pašreizējā Valsts kancelejai, visām ministrijām un to padotības iestādēm (turpmāk - valsts pārvaldes institūcijām) ir jāplāno un jāievieš nepieciešamos pilnveidojumus patstāvīgi, kā arī , izmantojot VARAM atbalstu, ja tas ir nepieciešams.

VARAM ir sagatavojusi un ar 2020. gada 15. aprīļa vēstuli Nr. 1-132/3539 nosūtījusi[[3]](#footnote-3) valsts pārvaldes institūcijām ieteikumus, kuros norāda, ka attiecībā uz valsts informācijas sistēmām (turpmāk – VIS) ir pieļaujama attālinātas piekļuves risinājumu izmantošana, iepriekš izvērtējot potenciālos drošības riskus attiecībā uz VIS un tajā iekļauto informāciju. VARAM sniedz šādus konkrētus ieteikumus attālinātas piekļuves iespēju nodrošināšanai VIS un citiem digitalizētiem valsts pārvaldes informācijas resursiem:

1. Lai mazinātu riskus, kuri saistīti ar darbinieku mājas datoru izmantošanu attālinātam darbam, VARAM iesaka darbiniekiem, kuriem nepieciešama attālināta piekļuve VIS vai citiem valsts pārvaldes IKT resursiem, nodrošināt valsts pārvaldes institūcijas izsniegtus portatīvos datorus, kuriem tiek nodrošināta drošu standartizētu konfigurāciju uzturēšana, tos administrējot centralizēti, pēc iespējas nodrošinot to centralizētu pārvaldību.
2. Darbiniekiem, kuriem nepieciešams nodrošināt nepārtrauktu attālinātu piekļuvi VIS vai citiem valsts pārvaldes IKT resursiem, kā papildu risinājumu lokālajam Internet pieslēgumam ieteicams izvērtēt iespēju nodrošināt mobilā interneta pieslēgumu, kā rezerves risinājumu.
3. Konsultējoties ar VIS drošības pārvaldnieku[[4]](#footnote-4) un datu aizsardzības speciālistu[[5]](#footnote-5), īpaši izvērtējama attālinātas piekļuves nodrošināšana tādām VIS:
	1. kuras atbilstoši Informācijas tehnoloģiju drošības likumam[[6]](#footnote-6) ir atzītas par informācijas tehnoloģiju kritisko infrastruktūru. Pieņemot lēmumu attiecībā uz informācijas tehnoloģiju kritisko infrastruktūru, nepieciešams veikt konsultācijas ar Satversmes aizsardzības biroju,
	2. kurām ir nepieciešama papildu kontrole attiecībā uz personu, kura ir pieslēgusies VIS vai kategoriski nav pieļaujama informācijas nokļūšana trešo personu rīcībā, bet sistēma ar tehniskiem līdzekļiem nenodrošina pietiekamu kontroli (auditācijas pierakstus) par informācijasapstrādi.
4. Par pamatu attālinātas piekļuves nodrošināšanai izmantojamas rekomendācijas un ieteikumi, kuri noteikti Informācijas tehnoloģiju drošības incidentu novēršanas institūcijas, ["Latvijas Universitātes Matemātikas un informātikas institūta"](http://www.lumii.lv) struktūrvienības, kas darbojas Latvijas Republikas Aizsardzības ministrijas pakļautībā [IT drošības likuma](http://www.likumi.lv/doc.php?id=220962" \t "_blank) ietvaros - CERT.LV publikācijā “CERT.LV ieteikumi attālinātam darbam ārkārtas situācijas apstākļos”[[7]](#footnote-7)
5. Lēmums par vispiemērotāko risinājumu attālinātam darbam jāpieņem valsts prvaldes institūcijas vadībai sadarbībā ar attiecīgās valsts pārvaldes institūcijas IKT nodaļas vadītāju (vai iestādes IKT resursu apsaimniekošanas organizāciju), VIS drošības pārvaldnieku un datu aizsardzības speciālistu. Iepriekš minētie speciālisti informē institūcijas vadību par potenciālajiem VIS un IKT resursu drošības riskiem, kurus rada izmaiņas, kas nepieciešamas, lai nodrošinātu attālinātu piekļuvi VIS un citiem valsts pārvaldes institūcijas IKT resursiem.
6. Valsts pārvaldes institūcijas vadība, analizējot riskus un ņemot vērā informācijas klasifikācijas (konfidencialitātes) pakāpi, pieņem lēmumu par iespēju nodrošināt darbiniekam attālinātu piekļuvi VIS vai citiem šīs iestādes IKT resursiem. Piemēram, lemjot par to, kādai valsts institūcijas infrastruktūrai attālinātu piekļuvi ir atļauts nodrošināt tikai, izmantojot virtuālā privātā tīkla (*Virtual Private Network* - *VPN*) tehnoloģiju. Atšķirīga, uz risku analīzi balstīta politika var tikt piemērota attālinātai piekļuvei informācijas resursiem, kas izvietoti mākoņdatošanas pakalpojumu sniedzēju infrastruktūrās.
7. Valsts pārvaldes institūcija nosaka papildu drošības pasākumus attālinātam darbam gadījumos, kad darbinieks darbam izmanto savu mājas datoru. Ja tas ir iespējams, izvērtējama iespēja nodrošināt dienesta stacionāro datoru darbinieka mājās.
8. **Rīcība droša attālināta darba tehniskā nodrošinājuma pilnveidojumiem**

**Valsts pārvaldes institūcijām,** balstoties uz līdz šim jau iegūto pieredzi darba organizēšanai COVID-19 vīrusa izraisītās pandēmijas apstākļos, kā arī iepriekšējā šī ziņojuma sadaļā formulētajiem metodiskajiem norādījumiem, ir jāizvērtē visas iespējas nodrošināt darbu attālinātā režīmā. Ir jāizvērtē nepieciešamību un racionālās iespējas veikt uzlabojumus esošajos IKT atbalsta risinājumos ar mērķi nodrošināt pēc iespējas vairāk funkciju izpildi attālināti un droši. Vienlaicīgi ar uzlabojumu iespēju konstatēšanu, ir jānovērtē valsts pārvaldes institūcijas spējas tās ieviest patstāvīgi vai izmantojot attiecīgās nozares ministrijas izveidotās IKT atbalsta pārvaldības organizācijas iespējas. Situācijās, kad tiek konstatētas būtisku un lietderīgu pilnveidojumu iespējas, bet to savlaicīgu ieviešanu nav iespējams patstāvīgi īstenot IKT kompetenču vai citu resursu ierobežojumu dēļ, valsts pārvaldes institūcijām ir jāizmanto VARAM atbalsts droša attālinātā darba nodrošinājuma tehnoloģisko risinājumu ieviešanai vai pilnveidošanai.

VARAM, kā par droša attālinātā darba nodrošināšanu valsts pārvaldē atbildīgā ministrija, pieprasīs valsts pārvaldes institūcijām informāciju par droša attālinātā darba nodrošinājuma situāciju ministrijās un to padotībā esošajās iestādēs un sniegs atbalstu, veicot šādas darbības:

* konsultācijas nepieciešamo pilnveidojumu plānu izstrādē un saskaņošanā;
* konsultācijas un atbalstu pilnveidojumu plānu īstenošanā, nepieciešamības gadījumos piesaistot arī papildus resursus (ārpakalpojumu) pilnveidojumu plānos paredzēto darbu izpildei un koordinēs darbības (t.sk. sagatavojot Ministru kabineta rīkojuma projektu) daļējai ārpakalpojumu izmaksu segšanai centralizēti;
* pilnveidojumu plānu ietvaros īstenojamo aktivitāšu izpildes uzraudzību, tai skaitā informācijas sistēmu pielāgojumu darbu izpildes uzraudzību, kā arī dodot uzdevumus un norādījumus pilnveidojumu plānu korekcijām, to izpildes grafika ievērošanai, kā arī incidentu un problēmu uzskaitei un novēršanai.

VARAM, lai īstenotu tai likumā noteikto uzdevumu par droša attālinātā darba nodrošināšanu valsts pārvaldē pēc nepieciešamības nodrošinās arī citus pasākumus minētā uzdevuma izpildei.

Papildus informējam, ka par turpmāko rīcību valsts pārvaldes IKT resursu un kompetenču konsolidācijas jomā VARAM sniedz informāciju informatīvajā ziņojumā, kas izsludināts valsts sekretāru sanāksmē 2020. gada 30. aprīlī. Pašreizējā situācija, izgaismojot efektīva IKT atbalsta kritisko nozīmi valsts pārvaldes sekmīgai darbībai krīzes apstākļos, atgādina par nepieciešamību rīkoties vēl straujāk, lai valsts pārvaldes rīcībā esošos – pagaidām vēl arvien nepamatoti sadrumstalotos - IKT resursus un kompetences attīstītu un nostiprinātu specializētu kompetenču centru ietvaros.

Vides aizsardzības un reģionālās attīstības ministrs J. Pūce

Rihards Guds, 67026525

rihards.guds@varam.gov.lv

Lauris Linabergs, 67026404

lauris.linabergs@varam.gov.lv

1. Likumprojekts “Grozījumi likumā “Par valsts apdraudējuma un tā seku novēršanas un pārvarēšanas pasākumiem sakarā ar Covid-19 izplatību”” (Nr. 645/Lp13), kas atbalstīts otrajā lasījumā Saeimas Budžeta un finanšu komisijas 23.04.2020. sēdē, papildinot likumu ar jaunu 2.1 pantu šādā redakcijā: “2.1 pants. Atbildīgā ministrija par droša un attālināta darba nodrošināšanu valsts pārvaldē ir Vides aizsardzības un reģionālās attīstības ministrija.” [↑](#footnote-ref-1)
2. Valsts kancelejas 2020. gada aprīlī veiktā valsts pārvaldes darbinieku aptauja „Kā Covid-19 krīzē jūtas valsts pārvaldē nodarbinātie?”; [↑](#footnote-ref-2)
3. VARAM 2020.gada 15. aprīļa vēstule Nr.1-132/3539 „Par ieteikumiem valsts pārvaldes darbinieku attālinātas piekļuves iespēju nodrošināšanai valsts informācijas sistēmām un citiem valsts pārvaldes IKT resursiem”” [↑](#footnote-ref-3)
4. [Valsts informācijas sistēmu likums](https://likumi.lv/doc.php?id=62324), 14.panta otrā daļa; skat: <https://likumi.lv/doc.php?id=62324> [↑](#footnote-ref-4)
5. [Fizisko personu datu apstrādes likums](https://likumi.lv/ta/id/300099-fizisko-personu-datu-apstrades-likums), V nodaļa; skat: <https://likumi.lv/ta/id/300099-fizisko-personu-datu-apstrades-likums> [↑](#footnote-ref-5)
6. [Informācijas tehnoloģiju drošības likums](https://likumi.lv/ta/id/220962-informacijas-tehnologiju-drosibas-likums), 3.pants; skat: <https://likumi.lv/ta/id/220962-informacijas-tehnologiju-drosibas-likums> [↑](#footnote-ref-6)
7. skat: <https://cert.lv/lv/2020/03/cert-lv-ieteikumi-attalinatam-darbam-arkartas-situacijas-apstaklos> [↑](#footnote-ref-7)